Silwahochzeit

Meiersch honn Silwerhochzeitsdaa

es freit sich wie verrickt demm Matz sei Fraa

obwohl se jo garnimmond inngelaad

unn a nur ze zwett sinn on demm daa jo grad

fongt sie zu schaffe on mit aller Macht

morjens schunn gonz frieh um halwer acht.

Sie macht e uffwand grad jo wie verrickt

unn de Matz hat se donn a gleich fortgeschickt.

Zu ihm saad se ob des glabscht odda a nicht

ich mach dir fa denne daa dei Leibgericht.

Geh laaf ins Dorf die kurze Strecke

unn holl zwei Dutzend Weinbergschnegge

dozu bringscht de e Flächje weissa Wein

donn wid de Hochzeitsdaa aach wirklich fein.

De Matz der sich gär ausgeruht

weil er had Urlaub stedd jetzt uff mit Wut

unn ohne Widdasehn ze soon

zieht der mit Grummele sei Jubbe on.

No demm er donn im Dorf die Schnegge kaaf

iss er halt noch e bisje rumgelaaf

unn wie es sich ergebbt jo so gonz frei

kummt er on seiner Stommkneip a vorbei.

Vunn dort do ruft de Jupp un winkt ne rin

weil se sich honn jo ewich nidd gesiehn

Silwerhochzeit Middachesse alles iss uffmol vergesse

unn wie er richdich voll betankt

is er donn no drei Stunn hemmgewankt

unn iwwam hemmgehn denkt de Matz

jetzt gebbts dehemm bestimmt Rabatz.

Unn wie er donn so in die Näh vum Haus is kumm

denkt er was machschde nur,

dass die Sach nidd wird grad so dumm.

Om Haus hadd er midd einem Ausdruck im Gesicht

so gonz verschmitzt

die Schnegge hinnernonner uff die Trepp gesitzt.

All hadd er aus da Päckcha rausgeholl

unn domit ware a die Stufe wirklich voll.

Donn issa on die Hausdier unn geschellt

unn schunn hadd sich do a sei Fraa gemelld.

Wie die die Dier hadd donn uffgemacht

do sieht se uff da Trepp die gonze Pracht.

De Matz jetzt owwe uff die Dier hin zeit

unn ruft jetzt kumme nur es iss so weit

mache eich do owwe jetzt ins Loch

die paar Meder schaffe ihr doch a jetzt noch

Reiner Thielen